**Informatīvais ziņojums**

**par 2011.gada 21.-22.jūlija neformālajā**

**Eiropas Savienības Konkurētspējas ministru padomē izskatāmajiem Ekonomikas ministrijas kompetences jautājumiem**

Laikā no 2011.gada 21.jūlija līdz 22.jūlijam Polijas prezidentūra Polijā, Sopotā organizē neformālo Eiropas Savienības (turpmāk – ES) Konkurētspējas ministru padomes sanāksmi, kurā paredzētas diskusijas ar augsta līmeņa amatpersonām un ekspertiem par *rūpniecības jautājumiem,*  īpašu uzmanību pievēršot *ilgtspējīgas* *rūpniecības: izaugsmes un resursu efektivitātes jautājumiem*.

2011.gada 22.jūlijā ES valstu ministri vai to deleģētās personas aicinātas piedalīties diskusijā vienā no piecām sanāksmes daļām, lai izskatītu sekojošus jautājumus: nākotnes vīzija, esošā situācija, galvenās barjeras pārejai uz resursu efektīvu ekonomiku, galvenie izaicinājumi un riski, kā nodrošināt enerģijas un izejmateriālu drošību. Diskusijas tiks balstītas uz diviem iepriekš sagatavotiem pētījumiem „Pētījums par Eiropas uzņēmumu konkurētspēju un resursu efektivitāti” un „ES rūpniecība ilgtspējīgas izaugsmes kontekstā”.

**1. Diskusija – Konkurētspējas padomes loma**

*Diskusijas jautājumu loks*

Polijas prezidentūra ir aicinājusi paust viedokli par iespējām efektīvāk un vairāk izmantot Konkurētspējas ministru padomes (turpmāk - Padome) potenciālu. Diskusijai tiek piedāvāti šādi jautājumi: kāda ir konkurētspējas definīcija? Kā to mērīsim? Ar ko mēs gribam būt atpazīstami? Kā Padome varētu iegūt vadošo lomu II Eiropas semestrī? Kādas tēmas Padome varētu segt kā vadošā padome? Kā uzlabot politikas veidošanas standartus? Kādi būtu pirmie soļi? Kāda būtu Padomes loma jūtīgo sektoru (kuģubūve, tekstils, autobūve) vajadzību risināšanā? Kā vislabāk atbalstīt mazos un vidējos uzņēmumus? Kā labāk sadarboties ar uzņēmējiem? Kā sadarboties ar citām Padomēm? Kādu pievienoto vērtību Padome var piedāvāt citām padomēm? Kādās jomās Padome varētu dalīt jautājumus ar citām Padomēm? Vai nepieciešams mainīt Padomes nosaukumu uz vienkāršāku – Biznesa padome?

*Latvijas nostāja*

Konkurētspējas padome tika izveidota 2002.gada jūnijā apvienojot iekšējā tirgus, industrijas un pētniecības padomes vienā, tādejādi nodrošinot labāku koordināciju un saskaņotību konkurētspējas jautājumu risināšanā. Padomei ir horizontāla loma, lai stiprinātu Eiropas konkurētspēju un izaugsmi. Tādejādi Padome ne tikai apstiprina tiesību aktus minētajās jomās, bet arī izskata gan horizontālus, gan vertikālus konkurētspējas jautājumus un sniedz viedokli par konkurētspējas aspektiem visās politikas iniciatīvās, kas skar uzņēmējus. Diskusija par Padomes lomu atkārtojas ar katras jaunas prezidentūras darbības uzsākšanos, taču līdz šim būtiskas pārmaiņas Padomes darbu nav skārušas.

Lai ietekmētu kopējo Eiropas un uzņēmēju konkurētspēju, Latvija uzskata, ka diskusija par Padomes turpmāko misiju ir nepieciešama. Latvija arī augsti novērtētu, ja šīs diskusiju rezultāti tiktu apkopoti un vērtīgākās atziņas ieviestas.

Pēc savas būtības konkurētspēja ir pamatā turpmākajai izaugsmei, tāpēc arī Padomes turpmākajā darbībā ir jārod līdzsvars starp dažādajiem jautājumiem, kas tiek diskutēti, koncentrējoties uz svarīgākajiem. Labs palīgs prioritāšu noteikšanā ir bizness, tādējādi Padomei ir jākļūst par saikni starp uzņēmējiem un Eiropas institūcijām.

Pasaules Ekonomikas foruma „Globālās konkurētspējas indeksā” no visām Eiropas Savienības dalībvalstīm tikai 5 ir starp 10 pasaules konkurētspējīgākajām valstīm, kas skaidri parāda, ka Eiropas Savienībai kopumā vēl jāveic virkne „mājas darbu” un nepieciešams koncentrēt resursus atbilstošo konkurētspējas priekšnosacījumu radīšanai.

Konkurētspēju var analizēt gan no mikro- līmeņa (t.i. atsevišķu uzņēmumu/nozaru) un gan makro-līmeņa (t.i. valsts) puses. Mikro-līmenī konkurētspēju raksturo, piemēram, zemākas ražošanas izmaksas, ātrāka pieeja informācijai, u.tml. Makro-līmenī konkurētspēju raksturo reālā efektīvā valūtas kursa dinamika, vienas vienības darbaspēka izmaksas, inflācija, valsts finanšu ilgtspēja, iedzīvotāju labklājības līmenis, u.tml. Konkurētspējas padome līdz šim skatīja mikro-līmeņa jautājumus, bet Ekonomisko un finanšu jautājumu padome koncentrējās vairāk uz makro-līmeņa problēmām, kas ir makroekonomiskā stabilitāte, fiskālā politika, u.tml.

Latvija uzskata, Konkurētspējas padomei arī turpmāk būtu jāskata mikro-līmeņa jautājumi. Jautājumus, kas saistās ar Nacionālo reformu programmu (turpmāk – NRP), arī turpmāk būtu jāskata Ekonomisko un finanšu jautājumu padomei. Savukārt, Konkurētspējas padomei vajadzētu skatīt NRP mikro-sadaļu, kas attiecas uz uzņēmējdarbības vidi, pētniecību, zinātni, patentiem u.tml. jautājumiem, ko tā pašreiz arī dara. NRP izskatīšana dažādās padomju formācijās liecina par to, ka nepieciešama labāka koordinācija starp šīm institūcijām. No šī viedokļa būtu lietderīga visu padomju funkciju izvērtēšana.

Latvija uzskata, ka Konkurētspējas padomei noteikti jāsaglabā un jānotur vadošā loma ES Vienotā tirgus jautājumos. Konkurētspējas padomei ir jāatbild un jālemj par horizontāliem jautājumiem brīvas preču un pakalpojumu kustības jautājumos. Padomei jāraugās, lai citās ES nozaru politikās virzītie risinājumi ievērotu un atbilstu Vienotā tirgus principiem, lai to ietekme uz vienotā tirgus efektīvu funkcionēšanu būtu pēc iespējas mazāka, lai netiktu radīti jauni šķēršļi pārrobežu tirdzniecībai un pakalpojumu sniegšanai ES ietvaros.

Latvija uzskata, ka Konkurētspējas padomei ir jāsaglabā līdzšinējais nosaukums, jo tas ietver plašāku jautājumu loku nekā „Biznesa padome”. Konkurētspējas padome ietver arī pētniecības nozares un kosmosa jautājumus, kas ir cieši saistīti ar konkurētspēju. Tajā pašā laikā padomei ir jāattaisno savs nosaukums un jāuzņemas atbildība par jautājumiem, kas tādā vai citādā veidā ietekmē ES biznesa konkurētspēju. Šai padomei ir jābūt koordinējošai padomei un jāraugās/jānodrošina, lai citās padomes formācijās diskutētie jautājumi un pieņemtie lēmumi būtu saskaņoti no biznesa konkurētspējas viedokļa.

Latvija pozitīvi vērtē Konkurētspējas padomes sadarbību ar biznesa pārstāvjiem attiecīgi pieaicinot biznesa pārstāvjus neformālajās padomēs uz atklātu diskusiju. Arī Latvijas biznesa pārstāvjiem būtu jautājumi, ko prezentēt ES Konkurētspējas ministriem.

**2. Diskusija – Ilgtspējīgas rūpniecība: izaugsme un resursu efektivitāte**

*Diskusijas jautājumu loks*

Latvijas delegācija ir aicināta izteikties darba grupā „Galvenie resursi rūpniecības izaugsmei un konkurētspējai”, kurā paredzēts diskutēt par to, kas ir nepieciešams, lai panāktu industrijas (biznesa) izaugsmi un konkurētspēju? Prezidentūras sagatavotajā informācijā kā galvenie resursi norādīti – finanšu resursi, dabas resursi, cilvēkresursi, strukturālie resursi, kā arī attiecības un sadarbība tiek minēti kā viens no būtiskiem resursu veidiem.

*Latvijas nostāja:*

Latvija vēlas uzsvērt, ka Eiropas rūpniecības izaugsmes un konkurētspējas nodrošināšanai svarīgi ir fokusēties uz šķēršļu novēršanu visā vērtību ķēdē. Prezidentūras norādītie resursi ir pamats uzņēmumu attīstībai un to konkurētspējas veicināšanai, vienlaikus jāņem vērā, ka to pieejamība ir atkarīga no dažādiem ietekmējošiem faktoriem – gan ārējiem, gan iekšējiem, piemēram darbaspēka novecošana, ierobežotie dabas resursi.

Finanšu pieejamība ir viens no būtiskākajiem resursiem turpmākās izaugsmes nodrošināšanai, bet jāatzīst, ka gan ES, gan nacionālā līmenī tradicionālie finanšu resursi ir ierobežoti. Mēs novērtējam to, ka Eiropas Komisija savlaicīgi nākusi klajā ar priekšlikumu nākošajam ES daudzgadu budžetam. Uzskatām, ka nepieciešams savlaicīgi plānot ES finanšu instrumentu darbību, lai nodrošinātu transporta, enerģētikas un komunikāciju infrastruktūras pilnveidošanu un attīstību, kā arī atbalstītu industrijas centienus īstenot projektus, kas vērsti uz resursu efektivitātes paaugstināšanu.

Tāpat rūpniecības konkurētspējai nozīmīgs ir atvērts un funkcionējošs vienotais tirgus un labvēlīga uzņēmējdarbības vide, jo īpaši tas svarīgi mazo un vidējo uzņēmumu izaugsmei. Tādēļ jāīsteno prognozējams, tālredzīgs un gudrs regulējums, īstenojot regulējuma ietekmes izvērtējumus, lai nodrošinātu, ka politikas ir savstarpēji papildinošas nevis ierobežojošas un lai tās nemazinātu rūpniecības nozaru globālo konkurētspēju.

Runājot par nodrošinājumu ar dabas resursiem un izejvielām, vēlamies uzsvērt, ka nozīmīga ir ne tikai piekļuve retiem materiāliem, bet dabas resursiem kopumā. Latvija uzsver, ka nepieciešams sekmēt globālo tirgu atvērtību, īstenojot pārdomātu un mērķtiecīgu tirdzniecības politiku, ar kuras palīdzību būtiski tiktu atvieglota ES rūpniecībai stratēģiski svarīgo trešo valstu izejvielu pieejamība un enerģētiskā drošība.

Cilvēkresursu nodrošinājums ar atbilstošām prasmēm un zināšanām ir viens no nozīmīgākajiem resursiem rūpniecības izaugsmei. Jāatzīmē, ka Latvijā neskatoties uz salīdzinoši augstiem bezdarba radītājiem, rūpniecības nozarēs ir vērojams augsti kvalificētu speciālistu trūkums. Ņemot vērā, ka turpmākā izaugsme iespējama balstoties uz pētniecības un inovācijas sasniegumiem, tad īpaša vērība ir jāpievērš atbilstošas izglītības un prasmju nodrošināšanai, kā arī attiecīgam finansējumam ES 2020 mērķu sasniegšanai.

Efektīvāka sadarbība starp uzņēmumiem, nozarēm un uzņēmumiem un zinātniekiem ir resurss, kura potenciāls līdz šim ir nepietiekami izmantots. Klasteru, biznesa tīklu un uzņēmēju - zinātnieku sadarbību platformu attīstība un darbības koordinācija var sekmēt efektīvāku zināšanu, labās prakses piemēru un jaunāko tehnoloģiju pārnesi un pielietošanu.

**Latvijas delegācija:**

Delegācijas vadītājs:

* **Andris Liepiņš,** Ekonomikas ministrijas valsts sekretāra vietnieks.

Delegācijā:

* **Ilze Beināre**, Ekonomikas ministrijas Uzņēmējdarbības konkurētspējas departamenta direktore.

Ekonomikas ministrs A.Kampars

Vīza:

Valsts sekretāra vietā,

Valsts sekretāra vietnieks A.Liepiņš

18.07.2011. 10:44

U.Vanaga, 67013129

Una.Vanaga@em.gov.lv

R.Šņuka, 67013234

Rota.Snuka@em.gov.lv